Ondersoek gedoen ná noodlyn vrou glo nie helpArgieffoto: https://pixabay.com MTN Suid-Afrika het ŉ ondersoek van stapel gestuur nadat ŉ vrou se Facebook-inskrywing oor haar slegte ervaring met dié selfoondiensverskaffer se noodlyn meer as 12 000 keer op die sosialemediaplatform gedeel is. Pam Green, ŉ vrou van Johannesburg, het Maandag op Facebook vertel hoe sy Vrydagaand op die N12 aan die Oos-Rand gery het toe sy ŉ skokvoorval in haar truspieëltjie sien afspeel het. “ŉ Vrou is uit ŉ bewegende motor gestamp. Haar slap liggaam het by die graswal afgerol en in ŉ hoop in die noodbaan te lande gekom,” het Green geskryf. Sy vertel dat sy onmiddellik agteruit gery het om die vrou te hulp te snel. “[Die vrou] het geskree, nie van die pyn nie, maar uit vrees. ‘Hy gaan terugkom, ry! Hy gaan terugkom om my dood te maak!’,” het Green vertel. Sy vertel dat sy dadelik die polisienoodlyn 10111 geskakel het en gevra het vir polisiebystand en ŉ ambulans. Die operateur het egter vir haar gesê sy moet 112 bel om ŉ ambulans aan te vra. Green het gevra dat die polisie dadelik iemand na die toneel toe stuur, voordat sy 112, MTN se noodlyn, geskakel het. Volgens Green moes sy vir twee minute lank luister na ŉ vooraf opgeneemde boodskap wat haar waarsku dat dit ŉ strafregtelike oortreding is om ŉ noodlyn te skakel indien jy nie regtig in nood verkeer nie. Nadat sy uiteindelik by ŉ operateur uitgekom het, haar situasie verduidelik het en gevra het dat ŉ ambulans na hulle gestuur word, is sy net elke keer weer na ŉ volgende persoon deurgeskakel. Volgens Green moes sy die situasie aan drie mense verduidelik wat haar net elke deurgeskakel het na ŉ volgende persoon. “Toe ek met persoon nommer vier praat, verduidelik wat gebeur het, gesê het ek kort ŉ ambulans en ons ligging en die vrou se beserings bevestig het, het die persoon weer gevra ek moet asseblief net aanhou. Ek het geskree en gevloek en my kop verloor en vir hom gesê ek sal nie aanhou nie, hy moet onmiddellik iemand na die toneel stuur. Ek was al agt minute lank met hierdie oproep besig. Ek het geskree dat sy gaan doodgaan en dat wie ook al dit gedoen het dalk gaan terugkom. Die [persoon aan die ander kant] het gesê, ‘Moenie op my skree nie’ en die foon in my oor neergesit.” Green skryf sy was geskok om te besef dat die MTN Suid-Afrika-noodlyn se inbelsentrumagent ŉ telefoon in haar oor neersit omdat sy in ŉ lewensbedreigende situasie skree om hulp. Volgens Green het daar kort daarna ŉ veiligheidswag van ŉ private veiligheidsmaatskappy langs hulle stilgehou en gevra of hy kan help. Die wag het by hulle gebly terwyl hulle weer 10111 geskakel het, want volgens Green het daar 30 minute nadat sy die eerste oproep gemaak het steeds nie ŉ polisiebeampte opgedaag nie. Sy vertel dat sy uiteindelik, ná ŉ groot gesukkel, na ŉ kaptein in die blitspatrollie deurgeskakel is wat onderneem het om dadelik hulp te stuur. Binne oomblikke was twee brandweerwaens, ŉ ambulans, ŉ insleepvoertuig, twee blitspatrollievoertuie en vier speurders op die toneel. Die ambulans het dadelik die vrou na ŉ hospitaal gehaas, terwyl die speurders ŉ verklaring by Green afgeneem het. “Die speurders het my gevra of ek weet wie dit gedoen het. Ek het gesê ja, dit was haar man. Die speurders het vir my gekyk, ophou praat en teruggestap na hulle motor toe. Ja, hulle het net gery,” het Green gesê. “Ek voel dat ons nooddienste my heeltemal in die steek gelaat het. Nie die blitspatrollie of MTN Suid-Afrika se noodlyn was behulpsaam nie. Dit was ŉ volle uur voordat hierdie arme vrou mediese behandeling gekry het. Waar is ons respek vir mense se lewe?” Volgens Green se inskrywing kon sy sedertdien nie weer die vrou in die hande kry nie en weet sy dus nie hoe dit tans met haar gaan nie. Green se inskrywing op Facebook het egter wyd aandag getrek en onder die meer as 2 800 kommentare wat gelewer is, was daar ook ŉ kommentaar van Mteto Nyati, uitvoerende hoof van MTN Suid-Afrika. Nyati het geskryf hy was geskok om van Green se slegte ervaring met MTN te lees. “Ek vra om verskoning vir hierdie diensmislukking. Ek sal hierdie ervaring as ŉ leergeleentheid gebruik om seker te maak dat niemand anders deur soortgelyke ervaring gaan nie. Ek vra weer eens om verskoning. Ek het reeds ŉ ondersoek na die saak van stapel gestuur. Ons sal die nodige dissiplinêre stappe doen op grond van die bevindinge. Die agent betrokke sal onmiddellik geskors word.” Maroela Media het MTN Suid-Afrika om kommentaar genader en ŉ woordvoerder het onderneem om binnekort terugvoer te gee. Intussen het Green op haar Facebook-blad ŉ beroep op Nyati gedoen om ŉ gespesialiseerde opleidingsprogram van stapel te stuur waardeur inbelsentrumagente opgelei word om noodoproepe van mishandelingslagoffers te hanteer. “Ek pleit by jou om nie ontslae te raak van die probleem nie, maar eerder die oplossing vir die probleem te wees,” het Green geskryf. Die provinsiale polisiewoordvoerder kon nie Woensdag telefonies vir kommentaar bereik word nie.